[pic] | EUROOPA ÜHENDUSTE KOMISJON |

Brüssel 25.6.2009

KOM(2009) 320 lõplik

Ettepanek:

NÕUKOGU OTSUS,

millega lõpetatakse muudetud Cotonou lepingu artikli 96 kohane nõupidamine Guinea Vabariigiga

SELETUSKIRI

16. märtsil 2009 otsustas Euroopa Liit alustada muudetud Cotonou lepingu artiklis 96 sätestatud nõupidamist Guinea Vabariigiga. Sellekohane otsus tehti pärast 23. detsembril 2008 toimunud sõjaväelist riigipööret, kui võimu haaras Rahvuslik Demokraatia ja Arengu Kaitse Komitee ( Comité National pour la Démocratie et le Développement – CNDD ) moodustatud sõjaväeline hunta eesotsas kapten Moussa Dadis Camaraga , kes kuulutas end vabariigi presidendiks. Selline vägivaldne võimuhaaramine kujutab endast lepingu artiklis 9 nimetatud oluliste lepinguosade (demokraatlike põhimõtete järgimine) eriti rasket ja ilmset rikkumist ning artikli 96 lõike 2 punktis b määratletud eriti pakilist juhtu. Sellest lähtuvalt on Guinea ametivõimudele saadetud 19. märtsil 2009 kiri, milles neid kutsutakse nõu pidama.

Vahepeal on rahvusvaheline üldsus moodustanud Guinea Rahvusvahelise Kontaktrühma (GIC-G) , mida juhivad ühiselt Aafrika Liit ja ECOWAS ning milles osaleb ka Euroopa Liit, keda esindab eesistujariik ja komisjon. Kontaktrühma 16. ja 17. veebruaril ning 16. märtsil 2009 Conakrys toimunud kohtumistel oli võimalik täheldada teatavaid edusamme, eelkõige järgmisi:

- valijate registreerimise jätkamine. Sellega tehti algust enne riigipööret ja sellel oli Euroopa Liidu tugev toetus;

- ametiühingu- ja poliitilise tegevuse keelu tühistamine;

- koalitsiooni Forces Vives loomine. Sinna kuuluvad Guinea poliitilised parteid, ametiühingud ja kodanikuühiskond;

- üleminekuperioodi käsitleva tegevuskava vastuvõtmine koalitsiooni poolt. Sellega nähakse ette parlamendivalimised 11. oktoobril 2009 ja presidendivalimised, mis toimuvad kahes voorus 13. ja 27. detsembril 2009;

- nimetatud tegevuskava vastuvõtmine CNDD poolt.

Nõupidamiste raames peeti esimene kohtumine Brüsselis 29. aprillil 2009. Euroopa Liitu esindasid kohtumisel nõukogu eesistujariik ja komisjon ning Guinead CNDD liikmed ja üleminekuvalitsus. Kohtumisel osales ka AKV-riike esindav pool, hõlmates Guineale sõbralikke riike.

Ülalnimetatud kohtumisel selgitas Guinea osalejatele oma ettepanekut, mis käsitles üleminekut põhiseadusliku korra taastamisele ning demokraatliku valitsuse loomist vabade ja läbipaistvate parlamendi- ja presidendivalimiste tulemuste põhjal. Kokkuvõtlikult hõlmasid võetud kohustused järgmist (üksikasjalikum teave on esitatud käesolevale otsusele lisatud kirjas):

- kinnitada koalitsiooni Force Vives üleminekuperioodi tegevuskava,

- luua riiklik üleminekunõukogu,

- president, CNDD liikmed ega üleminekuvalitsuse peaminister ei kandideeri 11. oktoobril 2009 toimuvatel parlamendivalimistel ega 13. ja 27. detsembril kahes voorus toimuvatel presidendivalimistel. Võtta tuleb meetmed, et tagada vabad ja läbipaistvad valimised ning anda Guinea Rahvusvahelisele Kontaktrühmale üle üksikasjalik tegevuspõhine eelarve ;

- võtta tuleb meetmed, et tagada õigusriigi, inimõiguste ja hea valitsemistava põhimõtetest kinnipidamine.

Selleks et toetada üleminekut põhiseadusliku korra taastamisele ning demokraatliku valitsuse loomist vabade ja läbipaistvate parlamendi- ja presidendivalimiste tulemuste põhjal, otsustas Euroopa Liit Cotonou lepingu artikli 96 lõike 2 punkti c kohaselt võtta sobivad meetmed , et taastada järk-järgult koostöö Guineaga (üksikasjad on esitatud lisatud kirjas).

Arvestades eespool nimetatud asjaolusid ja muudetud Cotonou lepingu artikleid 9 ja 96, teeb komisjon nõukogule ettepaneku lõpetada nõupidamine Guinea Vabariigiga ja võtta vastu lisatud otsus.

Ettepanek:

NÕUKOGU OTSUS,

millega lõpetatakse muudetud Cotonou lepingu artikli 96 kohane nõupidamine Guinea Vabariigiga

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse 23. juunil 2000 Cotonous alla kirjutatud koostöölepingut Aafrika, Kariibi mere ja Vaikse ookeani piirkonna riikide rühma ning Euroopa Ühenduse vahel (edaspidi „Cotonou leping”),[1] mida on muudetud 25. juunil 2005 Luxembourgis alla kirjutatud lepinguga,[2] eriti selle artiklit 96,

võttes arvesse sisekokkulepet AKV-EÜ koostöölepingu rakendamiseks võetavate meetmete ja järgitavate menetluste kohta,[3] eriti selle artiklit 3,

võttes arvesse komisjoni ettepanekut

ning arvestades järgmist:

(1) Cotonou lepingu artiklis 9 osutatud olulisi lepinguosi on rikutud.

(2) Vastavalt Cotonou lepingu artiklile 96 alustati 29. aprillil 2009 AKV riikide ja Guinea Vabariigiga nõupidamist, mille käigus võimul oleva sõjaväelise hunta ja üleminekuvalitsuse esindajad esitasid ettepanekuid ja võtsid kohustusi, mida võis pidada rahuldavateks. Kuigi tähtaega pikendati ühe kuu võrra, ei tehtud ettepanekus ühtegi sisulist muudatust,

ON TEINUD JÄRGMISE OTSUSE:

Artikkel 1

Cotonou lepingu artikli 96 kohane nõupidamine Guinea Vabariigiga lõpetatakse.

Artikkel 2

Lisatud kirjas sätestatud meetmed võetakse vastu Cotonou lepingu artikli 96 lõike 2 punktis c nimetatud sobivate meetmetena.

Artikkel 3

Käesolev otsus jõustub selle vastuvõtmise päeval.

Otsus kehtib kakskümmend neli kuud pärast selle vastuvõtmist nõukogus. Otsus vaadatakse korrapäraselt läbi vähemalt iga kuue kuu tagant, arvestades Euroopa Liidu eesistujariigi ja komisjoni ühiste järelevalvemissioonide tulemusi.

Artikkel 4

Käesolev otsus avaldatakse Euroopa Liidu Teatajas .

Brüssel,

Nõukogu nimel

eesistuja

LISA

Kirja kavand

Lugupeetud CNDD esimees,

lugupeetud härra peaminister

Euroopa Liit käsitab 23. detsembril 2008 Guineas toimunud riigipööret Cotonou lepingu artiklis 9 sätestatud oluliste lepinguosade raske rikkumisena. Kuna riigipööre on vastuolus demokraatia põhimõtetega, mõistis Euroopa Liit selle oma eesistujariigi avalduses 31. detsembril 2008 resoluutselt hukka. Samal ajal kinnitas Euroopa Liit oma tahet toetada Guineas üleminekut, et taastada põhiseaduslik kord. Cotonou lepingu artikli 96 kohaselt alustas Euroopa Liit poliitilist dialoogi võimu haaranud isikutega, et hinnata olukorda ja leida võimalikke lahendusi. Nõupidamist alustati 29. aprillil 2009 Brüsselis.

Nimetatud nõupidamiste raames peetud esimesel kohtumisel arutasid osapooled, kuidas korraldada üleminekuprotsessi põhiseadusliku korra taastamiseks ning demokraatliku valitsuse loomist vabade ja läbipaistvate valimiste tulemuste põhjal. Guinea esitas ka memorandumi üleminekuetappide ja -eesmärkide kohta. Euroopa Liit võttis teadmiseks ettepanekud, mille Guinea kohtumise käigus esitas ning mis sisaldasid eelkõige järgmist:

Üleminekuperioodi tegevuskava

Guinea kinnitas oma kohustust rakendada tegevuskava, mille koalitsioon Forces Vives esitas 17. märtsil 2009 ja mis võeti vastu CNDD esimehe 28. märtsi 2009 kommünikeega nr 50. Tegevuskava koosneb järgmistest etappidest, mis on esitatud kronoloogilises järjekorras:

- jätkata valijate registreerimist valimisseaduse kohaselt,

- luua riiklik üleminekunõukogu,

- alustada põhiseaduse täiendamist ja muutmist,

- valmistada ette ja jagada laiali valijakaardid,

- võtta vastu põhiseaduse muudatused,

- korraldada parlamendivalimised,

- korraldada presidendivalimised,

- jätkata uurimiskomisjoni tööd seoses 2006. aasta juuni ning 2007. aasta jaanuari ja veebruari traagiliste sündmustega.

Riiklik üleminekunõukogu

- Guinea kinnitas, et riiklik üleminekunõukogu (CNT), mis on ette nähtud tegevuskavaga ja millekohane otsus on tehtud CNDD esimehe määrusega nr 50, luuakse 2009. aasta mais.

- Euroopa Liit jälgib suure tähelepanuga, et selle koosseis, volitused ja ülesanded oleksid kooskõlas kõikehõlmavuse ja konsensuse põhimõtetega.

- Guinea kinnitas, et memorandumiga ette nähtud riiklik foorum ei ole seotud riikliku üleminekunõukogu moodustamisega ja seetõttu ei mõjuta selle tegelikku loomist.

Põhiseaduse täiendamine ja muutmine

- Euroopa Liit võttis teadmiseks, et Guinea kavatseb teha riiklikule üleminekunõukogule ülesandeks täiendada ja muuta enne valimisi põhiseadust ning veel teatavaid põhiseaduse rakendusseadusi, eelkõige valimisseadust.

- Euroopa Liit jälgib suure tähelepanuga, et ühelt poolt töö piirduks aspektidega, mis on vajalikud ülemineku elluviimiseks ja valimiste toimumiseks ning teiselt poolt ei aeglustaks tegevuskavaga ettenähtud ajakava järgmist.

Valimised

- Guinea on võtnud kohustuse pidada kinni tegevuskavaga ette nähtud valimiste ajakavast, s.t korraldada parlamendivalimised 11. oktoobril 2009 ning presidendivalimised kahes voorus 13. ja 27. detsembril 2009. Euroopa Liit jälgib, et ettenähtud kuupäevadest ka kinni peetaks.

- Guinea kinnitas CNDD esimehe võetud kohustust, et ei tema ise, CNDD liikmed ega üleminekuvalitsuse peaminister kandideeri valimistel. Euroopa Liit leiab, et võetud kohustus on äärmiselt oluline ja selle kohta tuleb teha ka ametlik otsus.

- Guinea täpsustas, et võtab vabade ja läbipaistvate valimiste tagamiseks valimiste korraldusliku poole pealt järgmised meetmed:

- Kogu vastutus valimiste korraldamise ja juhtimise eest on CNDD esimehe 4. jaanuari 2009. aasta määrusega nr 015 usaldatud sõltumatule riiklikule valmiskomisjonile (CENI) .

- Guinea kavatseb valimistele paluda rahvusvahelisi vaatlejaid ja kohustub kutsuma Guinea kodanikuühiskonda osalema valimiste vaatlemises.

- Võetud on meetmeid, et tagada valimiskandidaatidele võrdne juurdepääs meediale .

- Taastatakse Ülemkohtu põhiseaduslikkuse järelevalve kolleegium (Chambre Constitutionnelle de la Cour Suprême), et menetleda valimisvaidlusi ja avaldada valimiste tulemused.

- Valimiste rahastamiseks esitatakse Guinea Rahvusvahelisele Kontaktrühmale (GIC-G) üksikasjalik tegevuspõhine eelarve .

Inimõigused, õigusriik ja valitsemistavad

Euroopa Liit võttis teadmiseks jõupingutused, mida Guinea valitsus teeb võitluses uimastikaubanduse, karistamatuse ja korruptsiooniga, ning võetud kohustuse teha audit, et viia riigieelarve tasakaalu. Euroopa Liit peab eriti oluliseks Guinea võetud kohustusi järgida õigusriigi, inimõiguste ja hea valitsemistava põhimõtteid, eelkõige:

kinnitada poliitvangide puudumist;

- taastada ülemkohtu kohtukolleegium ( Chambre Judiciaire de la Cour Suprême ), kes täidaks riigis kõrgeima kohtuorgani ülesandeid;

- austada tavaõigusnormide rikkumise eest kinni peetud isikute õigusi, eelkõige nende õigust advokaadile kinnipidamise hetkest ja õiglasele kohtumõistmisele pädeva kohtuasutuse poolt;

- pidada kinni põhimõttest, et kõik on seaduse ees võrdsed;

- kanda riigikassasse üle auditite käigus sissenõutud summad, et neid oleks võimalik riigieelarves arvesse võtta;

- jätkata uurimiskomisjoni tööd seoses 2006. aasta juuni ning 2007. aasta jaanuari ja veebruari traagiliste sündmustega niipea, kui valimistulemuste alusel on moodustatud uus valitsus.

Euroopa Liit leidis, et Guinea võetud kohustused annavad üldjoontes põhjust optimismiks. Seepärast otsustati vastu võtta järgmised Cotonou lepingu artikli 96 lõike 2 punkti c kohased sobivad meetmed , mis hõlmavad koostöö järkjärgulist taastamist, et toetada üleminekut:

1. Euroopa Liit jätkab erakorraliste ja humanitaarmeetmete ning selliste meetmete rahastamist, mis on seotud otsese abiga elanikkonnale, üleminekupoliitikaga ja kriisist väljumisega. Siinkohal tuleb märkida, et parlamendi- ja presidendivalimiste ettevalmistamise toetamiseks on võimalik leida uusi vahendeid, eelkõige 10. EAFi B-assigneeringute kasutuselevõtu näol. Abi võidakse osutada ka valimiste vaatlemise korraldamiseks, kui Guinea ametiasutustelt saadakse õigeaegselt sellesisuline kutse. Euroopa Komisjon jätkab ka selliste pooleliolevate lepingute rahastamist, mis hõlmavad muid kui eespool nimetatud meetmeid.

2. 9. ja varasemate EAFide raames elluviidavate programmide ja projektide suhtes võetud kaitsemeetmed lõpetatakse niipea, kui on tegelikult moodustatud riiklik üleminekunõukogu, kelle volitustes, ülesannetes ja koosseisus on Guinea üleminekuprotsessis osalejad konsensuse alusel kokku leppinud. Siia alla ei kuulu üldkasutatavate hoonete taastamise ega detsentraliseerimist toetavad projektid.

3. 9. ja varasemate EAFide raames teostatavate programmide ja projektide suhtes võetud kaitsemeetmed lõpetatakse täielikult niipea, kui on avaldatud valijate nimekirjad ja määrus, milles määratakse kindlaks valimiskuupäevad ja kuupäev, mil valimiskampaania ametlikult algab.

4. Euroopa Liit saab toetada IMFi programmi jätkamist ja suurtes võlgades olevate vaeste riikide võlakoormuse kergendamist kaheksa miljoni euroga, kattes 10. EAFi B-assigneeringutest sellised võlgnevused Euroopa Investeerimispangale (EIP), mis on tekkinud EAFi vahenditest eraldatud laenude tagasimaksmise pikaajalisest hilinemisest. Neid vahendeid saaks võtta kasutusele pärast seda, kui on ametlikult lõpetatud kandidaatide registreerimine presidendivalimiste nimekirja ning saadud kinnitus selle kohta, et CNDD esimees, selle liikmed ega üleminekuvalitsuse peaministervalimistel ei kandideeri.

5. Pärast parlamendi- ja presidendivalimisi ning valituks osutunud isikute tegelikku tööle asumist rahvusassamblees ajakohastatakse, räägitakse uuesti läbi ja kirjutatakse alla Guinea koostööstrateegia ja riiklik näidisprogramm , mis hõlmab hinnanguliselt 237 miljoni euro suurust summat. 10. EAFi vahearuande koostamisel analüüsitakse rakendamistulemusi ja võidakse otsustada ümber hinnata Guineale eraldatud assigneeringute suurus. Vahearuande järeldused on planeeritud 2010. aastaks.

Selleks et koostöömeetmete elluviimine sujuks, jätab Euroopa Komisjon endale õiguse võtta vajaduse korral täies ulatuses või osaliselt üle EAFi riikliku eelarvevahendite käsutaja kohustused.

Cotonou lepingu artikli 96 kohase menetluse raames jälgib Euroopa Liit tähelepanelikult sündmuste arengut Guineas 24 kuud kestva järelevalveperioodi vältel. Samal perioodil jätkatakse Guinea valitsusega Cotonou lepingu artikli 8 kohast tihedat dialoogi, et toetada üleminekuprotsessi ning viia ellu korrapäraseid hindamisi, kaasates Euroopa Liidu eesistujariigi ja Euroopa Komisjoni. Esimene järelevalvemissioon toimub hiljemalt kuue kuu pärast.

Euroopa Liit jätab endale õiguse muuta eespool kirjeldatud „sobivaid meetmeid”, võttes arvesse võetud kohustuste ellu rakendamist, eriti jaos „Inimõigused, õigusriik ja valitsemistavad” kirjeldatu täitmist.

Mõlemad osalised kohustuvad jätkama valimistulemuste alusel moodustatud uue valitsusega Cotonou lepingu artikli 8 kohast korrapärast poliitilist dialoogi reformide üle poliitilistes, kohtusüsteemi ja majanduse juhtstruktuurides ning julgeolekuvaldkonnas.

Lugupidamisega

Lisa: Kohustuste loetelu

Partnerite kohustused |

Guinea | Euroopa Liit |

0. Praegune olukord | 0. Jätkatakse pooleliolevate lepingute, erakorraliste ja humanitaarmeetmete ning selliste meetmete rahastamist, mis on seotud otsese abiga elanikkonnale, üleminekupoliitikaga ja kriisist väljumisega. Võimalik eraldada parlamendi- ja presidendivalimiste ettevalmistamiseks uusi vahendeid, eelkõige 10. EAFi B-assigneeringute kasutuselevõtu näol. Abi võidakse osutada ka valimiste vaatlemise korraldamiseks, kui Guinea ametiasutustelt saadakse õigeaegselt sellesisuline kutse. Guinead hõlmavatele piirkondlikele projektidele assigneeringute eraldamise otsus tehakse pärast iga juhu eraldi kaalumist. Ülejäänud 9. ja varasemate EAFide raames tehtava koostöö suhtes võetud kaitsemeetmed kehtivad edasi. |

1. Moodustada riiklik üleminekunõukogu, kelle volitustes, ülesannetes ja koosseisus on Guinea üleminekuprotsessis osalejad konsensuse alusel kokku leppinud. | 1. Lõpetatakse 9. ja varasemate EAFide raames võetud kaitsemeetmed, välja arvatud üldkasutatavate hoonete taastamise ja detsentraliseerimist toetavate projektide puhul. |

2. Avaldada valijate nimekiri ja määrus, milles määratakse kindlaks valimiskuupäevad ja kuupäev, mil valimiskampaania ametlikult algab. | 2. Lõpetatakse kõik 9. ja varasemate EAFide raames ettenähtud kaitsemeetmed. |

3. Lõpetatakse kandidaatide registreerimine presidendivalimisteks (kinnitus selle kohta, et CNDD esimees, selle liikmed ega üleminekuvalitsuse peaminister ei kandideeri valimistel). | 3. Katta 10. EAFi B-assigneeringutest sellised võlgnevused Euroopa Investeerimispangale (EIP), mis on tekkinud EAFide vahenditest eraldatud laenude tagasimaksmise pikaajalisest hilinemisest, tingimusel et jätkub IMFi programm ning suurtes võlgades olevate vaeste riikide võlakoormuse kergendamise protsess. |

4. Toimuvad vabad ja läbipaistvad parlamendi- ja presidendivalimised ning valitud kandidaadid asuvad tegelikult tööle. | 4. Pärast ajakohastamist ja uusi läbirääkimisi kirjutatakse alla 10. EAFi koostööstrateegiale ja riiklikule näidisprogrammile. |

[1] EÜT L 317, 15.12.2000, lk 3.

[2] ELT L 287, 28.10.2005, lk 4.

[3] EÜT L 317, 15.12.2000, lk 376, mida on muudetud ELT-ga L 247, 9.9.2006, lk 48.